
КОНКУРС ЗА УЧЕНИЧКЕ РАДОВЕ
„СЕМАФОР ЗНАЊА – ДО НАУКЕ ПРЕКО КРЕАТИВНОСТИ “
Интерактивна изложба ученичких радова у области безбедног и одрживог саобраћаја
У оквиру пројекта „Семафор знања: научно-популарни програм безбедног и одрживог саобраћаја“, финансираног од стране Центра за промоцију науке (ЦПН), организују се креативни конкурс и интерактивна изложба радова деце предшколског узраста и ученика основних школа, посвећених безбедном и одрживом саобраћају.

Циљ активности је да се кроз креативан рад подстакну деца и ученици да размишљају о значају безбедног и одрживог саобраћаја и да своје идеје представе на занимљив, креативан и оригиналан начин.

Изложба и проглашење најбољих радова биће реализовани у оквиру Европске ноћи истраживача (European Researchers’ Night – ERN), 25. септембра 2026. године, на централном ERN догађају у Косовској Митровици и у оквиру локалних ERN догађаја у Лепосавићу, Зубином Потоку и Штрпцу.

1. КО МОЖЕ ДА УЧЕСТВУЈЕ?
Конкурс је намењен деци предшколског узраста и ученицима основних школа.

2. ТЕМА И ВРСТЕ РАДОВА
Тема конкурса је:
БЕЗБЕДАН И ОДРЖИВ САОБРАЋАЈ
Ученици могу своје идеје представити кроз:
· цртеже; 
· саобраћајне знакове израђене од рециклираних материјала; 
· постере; 
· једноставне макете. 
Радови треба да буду тематски повезани са безбедним и одрживим саобраћајем.
Приликом избора најбољих радова посебно ће се ценити креативност, оригиналност и начин представљања идеје о безбеднијем и одрживијем саобраћају.

3. РОК И НАЧИН ПРЕДАЈЕ И ОБЕЛЕЖАВАЊЕ РАДОВА
Ученици своје радове предају својој школи најкасније до 18. септембра 2026. године.
Сваки рад мора бити видно и читко обележен и садржати:
· име и презиме ученика; 
· назив школе; 
· разред и одељење. 
Школе су дужне да приликом достављања провере да су сви радови правилно обележени.

4. ИЗЛОЖБА И ПРОГЛАШЕЊЕ ПОБЕДНИКА
Најкреативнији ученички радови биће представљени у оквиру интерактивне изложбе „СЕМАФОР ЗНАЊА – ДО НАУКЕ ПРЕКО КРЕАТИВНОСТИ“, посвећене безбедном и одрживом саобраћају, која се организује у оквиру Европске ноћи истраживача (European Researchers’ Night – ERN) 25. септембра 2026. године.
Изложба ће бити организована на четири локације, а на свакој локацији биће представљени радови ученика који су за ту локацију предати.
Проглашење и додела награда за најкреативније радове биће одржани 25. септембра 2026. године на следећим локацијама:
· Косовска Митровица – Факултет техничких наука: у 17:30 часова, у оквиру централног ERN догађаја; 
· Лепосавић – Учитељски факултет: у 12:00 часова, у оквиру локалног ERN догађаја; 
· Зубин Поток – плато испред Општине Зубин Поток / Регионални иновациони центар: у 20:00 часова, у оквиру локалног ERN догађаја; 
· Штрпце – Основна школа „Стаја Марковић“: у 12:00 часова, у оквиру локалног ERN догађаја. 
Радови ће бити разврстани у три узрасне категорије и најбољи, најкреативнији радови из сваке категорије биће награђени. Позивамо све учеснике конкурса, њихове наставнике и родитеље да присуствују изложби и проглашењу победника на локацији на којој је њихов рад представљен.

ПОКАЖИ КАКО ТИ ВИДИШ БЕЗБЕДАН И ОДРЖИВ САОБРАЋАЈ БУДУЋНОСТИ!
БУДИ КРЕАТИВАН – БУДИ ДЕО „СЕМАФОРА ЗНАЊА“!

